AfriForum betrek bekendes by veldtog teen plaasaanvalle | Die Nuus in Afrikaans - Koerant.co.za
AfriForum betrek bekendes by veldtog teen plaasaanvalle
Die burgerregte-organisasie, AfriForum, het ŉ beroep op kunstenaars en ander meningsvormers gedoen om hulle stemme by dié organisasie se veldtog te voeg om plaasmoorde tot ŉ prioriteitsmisdaad te laat verklaar en om spesialiseenhede vir landelike veiligheid tot stand te laat bring. Verskeie kunstenaars het die afgelope week in reaksie hierop geantwoord dat hulle by die veldtog sal inskakel. Die kunstenaars sluit Steve Hofmeyr, Bobby en Karlien van Jaarsveld, Gerrie Pretorius en Adam Tas in.
Ernst Roets, adjunk uitvoerende hoof van AfriForum, het gesê dat kunstenaars nie hulle invloed moet onderskat nie. “Kunstenaars het ŉ belangrike rol om te speel om buite partypolitiek ʼn standpunt in te neem oor sosiale kwessies wat hul ondersteuners raak.
AfriForum sal aanstaande week ŉ dosyn projekte aankondig wat hulle in die komende maande van stapel sal stuur. Kunstenaars en die publiek sal daarby betrek word. Die volledige lys van kunstenaars wat by die veldtog sal inskakel sal later vandeesmaand tydens ŉ aandfunksie in Pretoria aangekondig word.